Flere voksne bor sammen med deres forældre

I 2023 boede 34.900 af de 30-44-årige sammen med mindst én af deres forældre. Det svarer til 3,2 pct. af alle 30-44-årige. I 2013 var andelen 2,3 pct. Denne analyse undersøger, hvad der karakteriserer voksne, som bor med deres forældre - bl.a. i forhold til geografi, familietype og indkomst.

14. november 2024


Af Magnus Nørtoft

Analysens hovedkonklusioner:

Stadigt flere 30-44-årige bor med deres forældre. 34.900 personer på 30-44 år eller 3,2 pct. af alle 30-44-årige boede med mindst én forælder i slutningen af 2023. I 2013 gjaldt det for 24.600 personer eller 2,3 pct. af de 30-44-årige.

Størstedelen af dem, som bor med forældre er mænd. 65 pct. af de 30-44-årige, som boede med deres forældre i 2023 var mænd.

Efterkommere bor oftere end andre sammen med deres forældre. 14,3 pct. af de 30-44-årige efterkommer med ikke-vestlig oprindelse boede med mindst én forælder i 2023, mens det gjaldt for 6,5 pct. af de 30-44-årige efterkommere fra vestlige lande og 3,2 pct. af personer med dansk oprindelse i samme aldersgruppe.

At bo med sine forældre er mest udbredt blandt 30-44-årige på Sjælland. 15 af de 19 kommuner, hvor mere end 5 pct. af de 30-44-årige boede med deres forældre, lå øst for Storebælt. Andelen var størst i Gribskov (8,9 pct.) og mindst i København (2,0 pct.).

30-44-årige, som bor med forældre, er oftere enlige uden egne børn end andre 30-44-årige. 63 pct. at de 30-44-årige, som boede med deres forældre, var enlige uden egne børn i 2023. Tilsvarende var blot 20 pct. af alle 30-44-årige enlige uden børn.

30-44-årige bosiddende med forældre har lavere indkomst end deres jævnaldrende. Når de 30-44-årige opdeles på familietype og inddeles i kvintiler efter familieindkomst, er 30-44-årige, som bor med deres forældre, overrepræsenterede i 1. indkomstkvintil og underrepræsenterede i 5. kvintil. Fx tilhørte 33 pct. af enlige 30-44-årige, som boede sammen med mindst én forælder, 1. indkomstkvintil i 2023. Også blandt forældre til de 30-44-årige var dem, som boede med deres voksne børn, overrepræsenterede i 1. indkomstkvintil.

Hent som pdf

Flere voksne bor sammen med deres forældre (pdf)

Flere voksne bor med deres forældre

Andelen af 30-44-årige, som bor med deres forældre, er steget siden 2013, jf. figur 1. 3,2 pct. af de 30-44-årige eller 34.900 personer boede med mindst én af deres forældre i slutningen af 2023. På samme tidspunkt boede 3,7 pct. af de 30-44-årige enten med deres egne eller deres partners forældre. Det svarer til 40.400 personer på 30-44 år. Denne analyse fokuserer på de 30-44-årige, som bor med deres egne forældre. Ti år tidligere i 2013 var andelen af 30-44-årige, der boede med mindst én forælder, 2,3 pct., mens 2,8 pct. boede med mindst én forælder i 2018. Se mere om analysedesignet i boks 1.

Figur 1. Andel 30-44-årige bosiddende med egne eller partners forældre. Ultimo året

Anm. Andelene er opgjort ultimo året.

Kilde. Befolkningsregisteret

Den stigende andel 30-44-årige, som bor med deres forældre, skal ses i sammenhæng med, at befolkningen bliver ældre og ældre. Det medfører, at stadig flere 30-44-årige har levende forældre i befolkningen og dermed mulighed for at bo sammen med dem. Ser man alene på 30-44-årige med forældre i befolkningen, er andelen, som bor med deres forældre, også steget - fra 2,7 pct. i 2013 til 4,1 pct. i 2023.


Boks 1. Analysedesign

Denne analyse ser på 30-44-årige. Aldersgruppen er afgrænset ved 30 år, da de fleste har afsluttet deres uddannelse som 30-årig. Det betyder, at uddannelsesinstitutionernes beliggenhed i forhold til forældrenes bopæl er af mindre betydning for de unges bosætning. Aldersgruppen er afgrænset ved 44 år og tidsperioden til 2013, da forbindelsen fra børn til forældre for nogle personer født før 1970 kan være mangelfulde.


Analysen tager udgangspunkt i alle personer, der ultimo analyseåret havde adresse i Danmark og en alder på 30-44 år. Analysen har fokus på de personer, som bor sammen med deres forældre, hvilket vil sige, at de deler adresse i Befolkningsregisteret. Adressen i registeret kan i nogle tilfælde afvige fra folks faktiske bopæl, fx hvis de er bortrejst uden af melde udrejse af Danmark til myndighederne, og udrejsen derfor ikke er registreret i CPR.


Indkomstniveau opgøres som familieindkomst i alt, før skat mv. Vi bruger familieindkomsten, da det antages, at en persons økonomiske ressourcer afhænger af hele familiens indkomst. Det betyder dog, at en persons indkomst vil være påvirket af en eventuel partner, som ikke nødvendigvis er 30-44 år. Læs mere om indkomst i boks 2.

Husstande, familier og børn

Danmarks Statistik opgør befolkningen som personer (5.961.200 ultimo 2023), familier (3.189.000 ultimo 2023) og husstande (2.834.200 ultimo 2023).

Familier består af personer, som deler adresse og enten er forældre og børn (under 25 år) eller voksne, der formodes at være partnere. Partnere er defineret som to personer, som enten er gift eller i registreret partnerskab, eller har barn eller børn sammen, eller er af forskelligt køn med under 15 års aldersforskel. Familier kan også bestå af én person eller enlige med børn. Overordnet inddeles familier i familietyperne enlige og parfamilier. Det er familieinddelingen, som definerer partneren til personer, der bor med deres egne forældre.

Husstande består af alle personer, som deler adresse. Husstande kan altså bestå af flere familier. Fx betragtes børn på mindst 25 år som deres egen familie, selvom de deler adresse med deres forældre. Børn og forældre vil i dette tilfælde optræde som to forskellige familier på samme adresse og dermed i samme husstand. Det er husstanden og dermed adressen, som definerer, hvorvidt 30-44-årige bor sammen med deres forældre.

Børn er for 30-44-årige i denne analyse alle vedkommendes børn uagtet børenes alder, om de bor med vedkommende eller fortsat er i befolkningen. En eventuel partners hjemmeboende børn vil ikke tælle med i opgørelsen af, om en person har børn eller ej.


Læs mere om husstande, familier og personer i statistikdokumentationen for Befolkningsstatistikken.

Øvrige data og kilder

Oplysninger om oprindelse, bopælskommune og familietype er hentet i Befolkningsregisteret og er en status ultimo analyseåret. Oplysninger om børn er ligeledes hentet i Befolkningsregisteret.


Oplysninger om højest fuldførte uddannelse er hentet fra Uddannelsesregisteret og er en status ultimo september.


Oplysninger om familieindkomst kommer fra Indkomstregisteret og dækker hele referenceåret.

Andelen, som bor med deres forældre, er steget på tværs af alder

Andelen, der bor med mindst én forælder, er steget på alle et-års-alderstrin blandt 30-44 år i perioden fra 2013 til 2023, jf. figur 2. I alle årene er andelen, som bor med deres forældre, størst på de yngste alderstrin i begyndelsen af 30'erne. Det er også på disse alderstrin, at andelen som er bosiddende med mindst én forælder, er steget mest. Fx er andelen af 30-årige, som bor med far eller mor, steget fra 4,3 pct. i 2013 til 5,4 pct. i 2023. Blandt de 40-44-årige var andelen 1,9 pct. i 2023 og 1,5 pct. i 2013.

Figur 2. Andel bosiddende med mindst én forælder fordelt på et-års-alderstrin. Udvalgte år.

Kilde. Befolkningsregisteret

Den høje andel, som bor med mindst én forælder, blandt 30-årige skyldes blandt andet, at en del af disse voksne aldrig er flyttet hjemmefra. 26 pct. af de 1.200 personer på 30 år, som boede med deres forældre, havde boet sammen med forældrene hvert år siden, de selv var 18 år. Blandt de 40-44-årige var andelen 16 pct.

Efterkommere bor oftere med deres forældre

14,3 pct. af 30-44-årige efterkommere med ikke-vestlig oprindelse boede sammen med mindst én forælder i 2023. Det svarer til 4.100 personer. Det er en større andel end de 6,5 pct. fra vestlige lande og 3,2 pct. med dansk oprindelse, som boede med forældre samme år. Også inddelt i fem-års-aldersgrupper er andelen, som bor med deres forældre, markant højere i alle aldersgrupper blandt efterkommere fra ikke-vestlige lande end blandt øvrige efterkommere og personer med dansk oprindelse, figur 3.

Figur 3. Andel 30-44-årige bosiddende med mindst én forælder fordelt på aldersgrupper og oprindelse. 2023

Anm. Indvandrere er ikke med i figuren, da disse ofte ikke har forældre bosiddende i Danmark og derfor ikke kan bo sammen med dem.

Kilde. Befolkningsregisteret

Indvandrere er ikke med i figur 3. Det skyldes, at de ofte er kommet til Danmark uden deres forældre, og derfor ikke kan bo sammen med dem. 2,9 pct. af 30-44-årige indvandrere fra ikke-vestlige lande boede sammen med deres forældre i 2023. Blandt indvandrere med forældre bosiddende i Danmark var andelen 12,3 pct.

Højest andel bor med forældre på Sjælland

I 31 kommuner boede under 3 pct. af de 30-44-årige med deres forældre i 2023, jf. figur 4. 24 af disse 31 kommuner lå vest for Storebælt. Omvendt lå 15 af de 19 kommuner, hvor mere end 5 pct. af de 30-44-årige boede med mindst én forælder øst for Storebælt. Andelen, som boede med mindst én forælder i 2023, var imidlertid relativt lav i en række kommuner i hovedstadsområdet, fx København (2,0 pct.) og Frederiksberg (2,1 pct.) kommuner.


Andelen af 30-44-årige, som boede med deres forældre, var størst i Gribskov Kommune, hvor 8,9 pct. af de 30-44-årige personer boede med mindst én af deres forældre i 2023. Derefter fulgte Halsnæs og Odsherred kommuner med hhv. 8,0 og 7,8 pct. af de 30-44-årige. De 9 af de 10 kommuner med de højeste andele lå øst for Storebælt. Vest for Storebælt var andelen af 30-44-årige, som boede med deres forældre, størst i ø-kommunerne Samsø og Læsø, hvor 6,5 pct. og 5,6 pct. boede sammen med mindst én forælder.


Andelen, som boede med deres forældre, var lavest i København (2,0 pct.), Frederiksberg (2,1 pct.) og Ikast-Brande (2,1 pct.) kommuner.[note 1]

Figur 4. Andel 30-44-årige bosiddende med mindst én forælder. 2023

Anm.: Se andelene i kommunerne i Bilag 1.

Kilde. Befolkningsregisteret

Den relativt høje andel bosiddende med deres forældre i nogle kommuner vest for København skal ses i sammenhæng med, at der i disse kommuner bor relativt mange efterkommere, som oftere end andre bor sammen med deres forældre. Det drejer sig især om Ishøj, Brøndby og Albertslund kommuner.


Andelen, som bor med deres forældre, kan også være påvirket af aldersfordelingen af de 30-44-årige i de forskellige kommuner. Men ser man alene på, hvorvidt de 40-44-årige bor sammen med deres forældre, er andelen højest i Halsnæs, Gribskov og Ærø efterfulgt af en række sjællandske kommuner, mens den var lavest i Lyngby-Taarbæk, Rebild og Herning og en række jyske kommuner.

Voksne, som bor med egne forældre, er oftere enlige

Det er mest udbredt at bo sammen med sine forældre, hvis man selv er en mand. Således var 65 pct. af de 30-44-årige, som boede med mindst en forælder i 2023, mænd.


Det var desuden mere udbredt blandt 30-44-årige, som boede med deres mor eller far, hverken at have fået børn eller bo med sin partner, jf. figur 5. Blandt de 34.900 personer på 30-44 år, som boede med deres forældre, var 43 pct. eller 15.100 personer enlige mænd, som ikke havde fået børn, mens 19 pct. eller 6.700 personer var enlige kvinde, som ikke havde fået børn i 2023. Til sammenligning var 20 pct. af alle 30-44-årige i 2023 enlige (kvinder og mænd), som ikke havde fået børn.


Enlige mænd, som havde fået børn, var også overrepræsenterede blandt personer, som boede med deres egne forældre i 2023, jf. figur 5. Enlige kvinder, der havde fået børn, udgjorde stort set de samme andele blandt personer bosiddende med deres forældre og blandt alle i aldersgruppen. Andelen, som boede i parfamilier, var langt mindre blandt 30-44-årige, der boede med deres forældre, end blandt alle 30-44-årige.

Figur 5. 30-44 år fordelt på familietype og børn. 2023

Anm.: De hhv. grønne og blå søjler summer til 100 pct. Både hjemme- og udeboende børn er med i opgørelsen, ligesom børn, som ikke længere er i befolkningen indgår i opgørelsen.

Kilde. Befolkningsregisteret

Når man fordeler de 30-44-årige i fem-års-aldersgrupper, gælder det fortsat, at andelen af enlige mænd og enlige kvinder, der ikke har fået børn er større blandt personer, som boede med deres forældre, end blandt alle i aldersgruppen.

Kortere uddannede bor oftere sammen med forældrene

30-44-årige, som bor med deres forældre, har oftere end andre en ikke-erhvervskompetencegivende uddannelse som højest fuldførte uddannelse. En ikke-erhvervskompetencegivende uddannelse er grundskole eller gymnasium. Blandt de 30-44-årige, som boede med mindst én af deres forældre, havde 40 pct. ikke en erhvervskompetencegivende uddannelse i 2023. Det gjaldt for 19 pct. af alle 30-44-årige, jf. figur 6. Omvendt var andelen med mellemlang videregående uddannelse eller bachelor samt lang videregående uddannelse eller ph.d. mv. lavere blandt 30-44-årige, som boede med deres forældre, end blandt alle i aldersgruppen.

Figur 6. 30-44 år fordelt på uddannelsesniveau. 2023

Anm.: Ikke erhvervskompetence uddannelse er grundskole og gymnasiale uddannelser. Højest fuldførte uddannelse er opgjort 30. september.

Kilde. Befolkningsregisteret og Uddannelsesregisteret.

Ses alene på enlige går forskellene i figur 6 igen omend i mindre grad. Fx havde
44 pct. af de enlige, som boede med deres forældre, ikke en erhvervskompetencegivende uddannelse i 2023. Blandt alle enlige på 30-44 år gjaldt det for 30 pct.

Personer, som bor med egne forældre, har relativt lav indkomst

Personer, som bor med deres forældre, tilhører oftere end andre 1. indkomstkvintil. 1. indkomstkvintil er den femtedel af personerne med den laveste samlede familieindkomst før skat.[note 2] De 30-44-åriges familier er i denne sammenhæng deres partner og børn, og ikke deres forældre, jf. boks 1 for familiedefinitionen. Indkomstkvintilerne er lavet fordelt på familietyper, jf. boks 2.


Personer, som bor med deres forældre, har relativt lav indkomst uagtet, om de er enlige eller ej. Blandt enlige på 30-44 år, som boede med mindst én forælder, tilhørte 33 pct. 1. indkomstkvintil i 2023, jf. figur 6. Hvis de enlige var jævnt fordelt, ville 20 pct. tilhøre 1. indkomstkvintil. Også personer i parfamilier, som boede med mindst én af deres forældre, var med 30 pct. overrepræsenterede i 1. indkomstkvintil i 2023.


For begge familietyper i figur 7 gælder desuden, at 3.-5. kvintil fylder mindre end de forventede 20 pct. blandt personer, som bor med mindst én forælder.

Figur 7. 30-44-årige, som bor med egne forældre, fordelt på indkomstkvintiler. 2023

Anm.: Kvintilerne er opgjort ud fra den samlede familieindkomst før skat blandt 30-44-årige fordelt på familietype. Familierne med samme familietype fordeler sig derfor med 20 pct. i hver indkomstkvintil.

Kilde. Indkomstregisteret.


Boks 2. Indkomst

I denne analyse bruges samlet familieindkomst, før skat mv. hvis ikke andet er nævnt. Samlet familieindkomst før skat mv. er summen af erhvervsindkomst, offentlige overførsler, private pensioner, formueindkomst og anden personlig indkomst. Det er således familiens samlede indkomst før skat, arbejdsmarkedsbidrag og personlige renteudgifter er trukket fra.

Indkomstkvintil

Indkomstkvintilerne er, medmindre andet er angivet, afgrænset til de 30-44-årige og fordelt på familietype. Indkomstkvintiler inddeler dermed 30-44-årige, som er hhv. enlige og i parfamilier, i fem lige store grupper sorteret efter deres samlede familieindkomst før skat mv. Personerne med de 20 pct. laveste indkomster tilhører 1. kvintil. Ved at lave kvintilerne opdelt på familietyper tages højde for, at parfamilier typisk har en højere familieindkomst end enlige.


I opgørelse af forældrenes indkomst er indkomstkvintilerne afgrænset til alle i befolkningen, som havde børn på 30-44 år i befolkningen ultimo 2023 fordelt på familietype (enlig/parfamilie), køn, oprindelse og primær indkomstkilde (erhvervsindkomst, pension eller blandet).

Forældre, som bor med voksne børn, er ofte i 1. indkomstkvintil

934.000 personer, som var i befolkningen ultimo 2023, var forældre til 30-44-årige, der også var i befolkningen ultimo 2023. Blandt disse personer boede 5,0 pct. eller 47.000 personer sammen med deres voksne børn. Disse personer tilhørte 1. indkomstkvintil i højere grad end øvrige forældre til 30-44-årige.


Indkomstkvintilerne i dette afsnit omfatter alle forældre til voksne på 30-44 år i 2023, jf. boks 2. Kvintilerne er opgjort ud fra den samlede familieindkomst før skat. Blandt forældre, som boede sammen med deres voksne børn, tilhørte 13.100 personer eller 28 pct. 1. indkomstkvintil i 2023. Hvis forældrene var fordelt ligeligt ville 20 pct. tilhøre 1. indkomstkvintil. Fordelingen mellem 2.-5. indkomstkvintil er imidlertid mere ligelig, omend andelen var størst i 2. indkomstkvintil og lavest i 5. kvintil. Den høje andel i 1. indkomstkvintil kan bl.a. ses i sammenhæng med, at der blandt forældre, som bor med deres 30-44-årige børn, er relativt mange indvandrere, der som gruppe har en lavere indkomst end personer med dansk oprindelse.


I figur 8 er indkomstfordelingen opgjort for hhv. enlige og parfamilier. Den relativt store andel enlige i 1. indkomstkvintil kan hænge sammen med reglerne for at være berettiget til en række offentlige ydelser.

Figur 8. Forældre bosiddende med deres 30-44-årige børn fordelt på indkomstkvintil. 2023

Anm.: Kvintilerne er dannet ud fra forældre til 30-44-årige i befolkningen ultimo 2023. Indkomsten er den samlede familieindkomst før skat.

Kilde. Befolkningsregisteret

Bilag

Bilag 1: 30-44-årige bosiddende med deres forældre i kommunerne

Tabel 1. Andel og antal 30-44-årige bosiddende med deres forældre i kommunerne. Ultimo 2023


Kommunenavn 


Andel i pct.


Antal personer

Gribskov
8,9
520

Halsnæs
8,0
380

Odsherred
7,8
340

Ishøj
7,1
360

Albertslund
6,9
350

Samsø
6,5
30

Frederikssund
6,1
440

Kalundborg
6,0
460

Brøndby
5,9
480

Lolland
5,6
320

Stevns
5,6
210

Læsø
5,6
10

Vordingborg
5,6
380

Langeland
5,4
90

Faxe
5,4
350

Ærø
5,3
40

Helsingør
5,2
500

Guldborgsund
5,1
480

Holbæk
5,0
640

Køge
4,9
550

Sorø
4,7
250

Lejre
4,7
240

Fanø
4,7
20

Slagelse
4,7
630

Bornholm
4,6
260

Norddjurs
4,6
260

Næstved
4,4
640

Ringsted
4,4
310

Høje-Taastrup
4,4
560

Greve
4,4
410

Fredensborg
4,4
310

Egedal
4,2
360

Hvidovre
4,1
460

Nyborg
4,1
210

Tårnby
4,0
350

Syddjurs
4,0
280

Nordfyns
4,0
190

Hillerød
4,0
390

Dragør
3,9
90

Herlev
3,9
230

Hørsholm
3,8
130

Kerteminde
3,7
140

Vallensbæk
3,6
140

Faaborg-Midtfyn
3,6
320

Jammerbugt
3,6
220

Roskilde
3,6
550

Haderslev
3,5
320

Glostrup
3,5
180

Sønderborg
3,5
410

Tønder
3,5
200

Assens
3,5
230

Ballerup
3,5
340

Svendborg
3,4
340

Aabenraa
3,4
320

Hjørring
3,4
340

Mariagerfjord
3,4
230

Vesthimmerlands
3,3
200

Rødovre
3,3
320

Frederikshavn
3,2
290

Allerød
3,2
140

Hedensted
3,2
270

Varde
3,2
260

Middelfart
3,0
200

Furesø
3,0
230

Lemvig
3,0
80

Odder
3,0
120

Vejen
3,0
230

Gladsaxe
3,0
430

Gentofte
2,9
340

Kolding
2,9
490

Thisted
2,8
190

Solrød
2,8
130

Odense
2,8
1 070

Billund
2,7
140

Rudersdal
2,7
240

Skive
2,6
190

Fredericia
2,6
250

Esbjerg
2,6
530

Brønderslev
2,6
160

Horsens
2,5
490

Randers
2,5
460

Morsø
2,5
70

Viborg
2,5
420

Favrskov
2,4
220

Holstebro
2,4
250

Ringkøbing-Skjern
2,4
220

Lyngby-Taarbæk
2,4
240

Vejle
2,4
550

Silkeborg
2,4
450

Rebild
2,3
140

Herning
2,3
360

Struer
2,2
70

Aarhus
2,2
1 500

Skanderborg
2,2
270

Aalborg
2,1
890

Ikast-Brande
2,1
170

Frederiksberg
2,1
460

København
2,0
3 420

Kilde. Befolkningsregisteret

Noter

Bilag 1 indeholder en kommunefordelt tabel med andelen, som bor med egne forældre. [ ↑ ]

Danmarks Statistik opgør tillige familiens disponible indkomst og familiens ækvivalerede disponible indkomst. Disse opgørelse er ved udgivelse af denne analyse kun offentliggjort til og med 2022. Opgøres de 30-44-årige på kvintiler i 2022, er fordelingen af dem, som bor med forældre, nogenlunde den samme - uagtet indkomstbegreb - som fordelingen for 2023. [ ↑ ]

Kontakt:

Magnus Nørtoft
Telefon: 42 46 19 45
Mail: mnt@dst.dk